arnastofnun/IGC-2024 huggingface dataset:
Snærisþjófur óhæfa dómarans

Héraðsdómur Reykjavíkur sannaði í hundraðasta skipti, að hann er skipaður óhæfum dómurum. Í þetta sinn var róni dæmdur fyrir að stela mat úr búðum fyrir samtals 1000 krónur. Hann var á skilorði og því dæmdur í fimm mánaða fangelsi. Mánuð fyrir hvern 200-kall. Dómarar skilja ekki samanburð glæpa. Fara enn eftir gildismati fyrri alda, þegar snærisstuldur frá yfirstéttum var verstur allra glæpa. Þeir láta ofbeldismenn og nauðgara sleppa ódýrt, en ráðast af öllum þunga á róna og ritstjóra. Sannleiksleitendur borga milljón og súpuþjófar fara í fangelsi. Héraðsdómur árið 2008, ekki 1708.
Verið hrædd við kjúklinga

Verið þið hrædd, segir Fréttablaðið í drottningarviðtali í dag. Fjallar um sýkingar, sem steðja að okkur, ef við flytjum inn kjúklingakjöt. Þar talar Bjorn@frettabladid.is við hagsmunaaðila án þess að nefna gagnrök yfirvalda. Jarle Reiersen hjá Reykjagarði segir kamfýlóbakter sýkil munu flæða um landið, ef tekin verði upp evrópsk matvælalög. Hlýtur að valda áhyggjum herskaranna, sem hafa ferðazt um Evrópu og úðað í sig ódýrum kjúklingum. Einkum þeim, sem hafa gert það á sólarströndum, skæðasta kamfýlóstað Evrópu að mati Fréttablaðsins. Þetta er kranablaðamennska og innantómur áróður.
Hvimleiðar kæfur og froður

Ég er búinn að fá upp í háls af matreiðslu úr matvinnsluvélum. Hún kom til skjalanna í nýfrönsku byltingunni á sjöunda áratug síðustu aldar. Hefur síðan gengið út í kemískar öfgar á þessari öld. Enginn er kokkur með kokkum nema hann blandi saman hráefnum, kryddum og stoðefnum í alls konar kæfur og froður í hverri máltíð. Ég er orðinn leiður á kemískri matreiðslu. Vil alvöru mat, grænmeti, fisk, kjöt. Tek hvenær sem er ofnsoðinn þorskhnakka með hvítum kartöflum, klettasalati og smjöri fram yfir maukrétti svonefndra meistarakokka. Vil gott hráefni og vil gott bragð að hráefnunum sjálfum.
Heimsfrægur frændgarður

Przewalski villihesturinn er náskyldur mongólska og íslenzka hestinum. Sá mongólski varð frægur, þegar riddarar Gengis Kan riðu sjö þúsund kílómetra frá Ulan Bator til Vínarborgar á Sturlungaöld. Þetta eru langir, hausstórir og fótstuttir hestar eins og þeir íslenzku, rosalega þolgóðir. Mongólar voru miklir stríðsmenn á hestbaki, skutu 350 metra á boga, 100 metrum lengra en fótgangandi evrópskir bogmenn. Á sama tíma voru frændur mongólska hestsins á Íslandi notaðir til að ferja stríðsmenn yfir heiðar . En hér kunnu menn lítt til hernaðar, stigu af baki til berjast og kasta grjóti.
Einn stjórinn sér ljósið

Samkvæmt DV í dag heimilar slökkviliðsstjóri Suðurnesja fjölmiðlum að heyra útkallsrásir embættisins. Sigmundur Eyþórsson telur eðlilegt, að fjölmiðlar fái strax að vita, hvað sé á seyði, og séu vel upplýstir. Þessi stefna hans er afturhvarf til betri tíma. Þá tók Sveinn Þormóðsson myndir á vettvangi lögreglu og slökkviliðs í tæka tíð. Síðasta áratug hafa yfirmenn löggæzlu reynt að skrúfa fyrir aðgang fjölmiðla að vettvangi. Það náði hámarki með Tetra-samskiptakerfinu. Þetta er hluti af kontról-frík stefnu löggustjóra síðustu ára. Núna hefur einn embættismaður séð, að þetta var röng stefna.
Ýkjur í Fréttablaðinu

Auðunn Arnórsson leiðarahöfundur fer með ýkjur í frétt og fyrirsögn í dag í Fréttablaðinu. Hann segir lögfræðinga telja, að þreyta þurfi stjórnarskrá landsins fyrir aðild að Evrópusambandinu. Ég hélt í sjónhendingu, að hann væri að tala um ályktun á fundi lögfræðinga. Við lestur fréttarinnar kom svo í ljós, að lögfræðingurinn er aðeins einn. Með fullri virðingu fyrir Björgu Thorarensen, þá er hún lögfræðingur, en ekki lögfræðingar. Ýkjum Auðuns er slegið upp í fyrirsögn og inngangi fréttarinnar. Ég efast um, að frétt af þessu tagi færi okkur nokkru nær sanni um væntanlegt Evrópuferli.
Tækni andófs og óhlýðni

Í andófi og óhlýðni þarf fólk að beita tækni. Annars lendir það í klemmu trukkabílstjóra, sem gátu ekki hrist lögguna af sér. Hún hlerar símtöl að vild, þótt hún hafi ekki leyfi. Fólk þarf að kaupa ódýra farsíma á nafni annarra, bara til þessara nota. Svo að löggan hafi ekki vit á að hlera þá. Fólk þarf að kunna á kerfi símaskilaboða, þar sem einn sendir mörgum og margir senda enn fleirum, á augabragði. Fólk þarf gervihnattasíma. Þannig tókst andófsmönnum að máta lögguna í Seattle árið 1999, breyttu leið sinni. Og þannig tókst þeim í Búrma árið 2007 að koma fréttum til vesturlanda.
Bull í bloggi Rögga

“Við höfum mikið af fólki sem hefur stofnað með sér samtök sem mótmæla öllum sköpuðum hlutum sjálfvirkt. Og hefur af því beinan hag sjálft. Stór hluti þess fólks myndi mótmæla kókþambi ef það væri arðbært.” Þannig segir í bloggi Rögnvalds Hreiðarssonar um hrefnuveiðar. Textinn er dæmi um bull, sem þrífst í bloggi, því að engir nenna að vísa því á bug. Þar er órökstutt gert ráð fyrir, að andófsfólk hafi hag af andófi. Væntanlega þá tekjur og ekki bara upp í vinnumissi. Ég hef hvergi séð dæmi um slíkt. En ég hef séð, að spunakarlar hagsmunaaðila bulla stundum um andófsfólk sem hagsmunaaðila.
Æsingur fjölmenningarsinna

Sumir nýbúar hafa erlendis reynzt erfiðari í samskiptum en aðrir. Einkum hafa múslimar valdið erfiðleikum. Siðir og venjur þeirra eru ólíkari hinum vestrænu en siðir og venjur hindúa, búddista og ortódoxra. Því er eðlilegt, að rætt sé um innflutning múslima til Íslands. En því miður ekki hægt vegna æsings fjölmenningarsinna. Ég vil aðeins leggja eitt til málanna: Áherzla verði lögð á að laga nýbúa að íslenzkri tungu, siðum og venjum. Mér finnst ótækt, að afgreiðslufólk skilji ekki hundrað orð í tungumáli landsins. Ég skil ekki, hvernig fólk telur sig geta komizt af án samskiptatækisins.
Fyrir Úlfar og þorrablótin

Sammála Andrési Jónssyni um, að hér mætti leyfa veiði á nokkrum hrefnum undir yfirskyni frumbyggjaveiða. Það dugir til að sýna útlendingum á grilli heima fyrir eða á veitingastað. Það dugir fyrir Úlfar á Þrem Frökkum. Það dugar í súrt rengi á þorrablótum. Sem sagt, það dugar í frumbyggjaveiðar. Að öðru leyti er hrefnukjöt og annað hvalkjöt óseljanlegt, ósjálfbært. Ekki einu sinni Japanir kaupa. Þar hafa vaxið upp kynslóðir, sem þekkja ekki át á hval, þótt það sé boðið frítt. Hrefnuveiðar og aðrar hvalveiðar eru bara kostnaður. Eini kosturinn er, að þær hindra setu Íslands í Öryggisráðinu.
Löggan er eyland

Því vopnaðri sem löggan er, þeim mun meira er hún hötuð. Þeim mun líklegra er, að fólk fái sér piparúða og rafbyssur. Þeim mun meiri gjá myndast milli löggunnar og fólksins í landinu. Smám saman verður löggan hér á landi eins og löggan í þróunarlöndunum. Hún verður tákn gerræðis og fasisma. Hér á landi er ferlið á fullu undir stjórn Haraldar Johannessen ríkislöggu og Björns Bjarnasonar stríðsráðherra. Til að draga úr spennu milli löggu og fólks hafnar brezka löggan valdbeitingartækjum. Hér þráir hins vegar löggan rafbyssur. Morðvopn, sem hefur drepið 245 manns samkvæmt Wikipedia.
Geir gerður valdalaus

Einar K. Guðfinnsson leyfði hrefnuveiðar þrátt fyrir andstöðu ráðherra Samfylkingarinnar. Fordæmi hefur verið gefið í ríkisstjórninni. Einstakir ráðherrar geta gefið skít í alla ráðherra samstarfsflokksins samanlagða. Jóhanna Sigurðardóttir í velferðarráðuneytinu hlýtur að taka eftir þessu. Þórunn Sveinbjarnardóttir í umhverfisráðuneytinu getur það, ef hún vaknar til lífsins. Hvor flokkur um sig getur hér eftir stjórnað sínum ráðuneytum að eigin geðþótta. Þetta stöðvar náttúruspjöll og velferðarspjöll. Gerir Geir H. Haarde að valdalausum fundarstjóra ríkisstjórnarinnar. Bravó.
Að sitja á eistunum

Fyrir mörgum áratugum komu hingað þýzkir knapar. Bönnuðu Íslendingum gamla bændaásetu, að sitja í hnakk eins og í stól. Bönnuðu líka að sitja á rófubeininu að hætti Skúla í Skarði. Kenndu mönnum að sitja á eistunum. Með hófþyngingum var hestum kennt að lyfta framfótum að hætti sirkushesta. Út á þetta náðist markaður. Ríka, þýzka pabba vandaði litla og sæta hesta til að halda litlu og sætu dætrunum sínum frá gröðum strákum. Dæturnar hölluðu sér þá að fullum tamningamönnum og tvöfölduðu ógæfuna. Úr afkomendum hesta Gengis Kan var svo búinn til hastur, samanþjappaður hringvallarhestur.
Haarde er bankaþjónn

Ástæðulaust er að láta forsætis njóta vafans um framtíð Íbúðalánasjóðs. Að baki hinnar hefðbundnu þoku í máli hans eru bankapúkar á sveimi. Jóhanna Sigurðardóttir ráðherra telur framtíð sjóðsins trygga. En hún er utangarðs í ríkisstjórninni. Ýmsir hafa sagt, að almenn lán sjóðsins verði flutt yfir í bankana. Sem eru alfa og ómega vandræða okkar. Þeir settu ruglið af stað með undirboðum til að stúta Íbúðalánasjóði. Nú heimta þeir hækkun vaxta við flutning lána milli íbúða og milli manna. Þeir hafa svikið nýleg loforð og munu setja fólk á hausinn. Geir H. Haarde er þjónn bankanna, ekki fólksins.
Fávizka og glannaskapur

Fjölmiðlar hafa ekki staðið sig við að upplýsa, hver lét flytja mengaðan jarðveg á vatnsverndarsvæði uppi í Hólmsheiði, þar sem hann lekur niður í neyzluvatn íbúa höfuðborgarsvæðisins. Þarna hefur verið slegið met í fávizku og glannaskap, sem mun kosta hundruð milljóna króna að laga. Af útsvarspeningum Reykvíkinga. Okkur hefur verið sagt frá staðreyndum málsins. Okkur hafa verið sýndar myndir af olíumenguðum haugunum. En okkur hefur ekki verið sagt, hver sendi jarðveginn upp í Hólmsheiði og í krafti hvaða embættis. Geta embættis-sauðir haldið starfi eftir slík afglöp?
Bretar vernda klasasprengjur

Brezka samninganefndin er sökuð um að ganga erinda Bandaríkjanna á rúmlega hundrað ríkja fundi í Dublin. Þar er samið um bann við klasasprengjum. Eru skelfileg vopn, sem einkum slasa börn, skaða síður hernaðartæki. Sennilega hafna öll ríki fundarins þessum vopnum, einnig flestir brezkir ráðherrar og helztu herforingjar. Bandarísk stjórnvöld taka ekki þátt í fundinum og hafa beðið Bretland um að gæta sinna hagsmuna. Ekki er vitað, hvers vegna brezka utanríkisráðuneytið gerir það, Gordon Brown forsætis lofaði sjálfur banni í fyrra. Klasasprengjur eiga engan tilverurétt. Með eða án Bandaríkjanna.
Þorgerði sagt fyrir verkum

Yfirlýsingar pólitíkusa um, að þeim sé ekki sagt fyrir verkum, segja mér hið gagnstæða. Fólk talar ekki þannig nema það hafi lent í flokkspólitískri hakkavél. Þorgerði Katrínu Gunnarsdóttur hefur verið sagt fyrir verkum. Hún hefur því lýst yfir andstöðu við aðild að Evrópusambandinu. Sjálfstæðið þéttir vörnina með því að siða varaformanninn. Björn Bjarnason telur, að umræða um aðild sé hættuleg. Hún muni skaða flokkinn, leiða til átaka og síðan kljúfa flokkinn. Björn tjaldar öllum pakkanum, talar sem kontról-frík flokksins. Og Geir sjálfur sagði ótvírætt og án skýringa, að aðild sé vond.
Barack Obama verður forseti

Spunakarlar repúblikana eru farnir að sjá hrunið, sem verður í haust. Þótt Hillary Clinton berjist til síðasta blóðdropa, rispar hún ekki teflonhúð Barack Obama. Repúblikanar hafa stórtapað öllum aukakosningum undanfarið. Obama er hættur að tala um Clinton og eyðir öllu púðri sínu á John McCain, sem á sér ekki viðreisnar von. Obama hefur harðnað í orrahríð Clinton-hjónanna. Þau hafa beitt öllum ráðum, sem repúblikanar ætluðu að beita gegn Obama. Allt kemur fyrir ekki. Repúblikanar munu hrynja í haust. Fólk hefur séð gegnum nýfrjálshyggjuna og telur, að McCain verður líkur George W Bush.
Sauðir – ekki forustusauðir

Lítt traustvekjandi eru viðbrögð og viðbragðaleysi landsfeðra við kreppu síðustu mánaða. Forsætisráðherra sá hana ekki koma, þótt aðrir hafi varað við henni. Hann hefur lítið gert og mikið falið sig erlendis. Hefur lýst áhyggjum af velferð banka, en litlum af velferð fólks, sem bankarnir steypa í skuldir. Vill engu breyta nema Íbúðalánasjóði að kröfu glæpabankanna. Seðlabankinn er engu skárri, sá ekki, að kreppan væri að koma. Hefur hækkað vextina að venju. Var lengi að væla út stuðning norrænna seðlabanka. Þesa erfiðu mánuði hafa Geir H. Haarde og Davíð Oddsson enga forustuhæfni sýnt.
Lítið loft í varadekkinu

Ég sit hér með tommu þykkan bækling um háþróaða rafeindafræði nýja bílsins. Þar er líka gefinn kostur á gamaldags tækni. Svo sem að stilla upphitaðan stólinn í tveimur útgáfum, annarri fyrir mig og hinni fyrir konuna. Svona gömul tækni er samt ekki í sjónvarpsstólnum heima hjá mér. Ég varð að fá aðstoð til að finna klukkuna, stilla hana, loka loftlúgunni og slökkva á lestrarljósunum. Afturglugginn opnaðist, þegar ég slengdi hendinni utan í stjórnborðið. Merkilegasta tækni bílsins er þó áminningin, sem birtist blikkandi á sérstökum viðvörunarskjá: “Of lítið loft er í varadekkinu.”
Stráir salti í plógfarið

Catherine Bennet skrifar kostulega grein um Cherie Blair í Observer í dag. Tilefnið er útkoma sjálfsævisögu forsætisráðherrafrúarinnar fyrrverandi. Bennet gerir stólpagrín að henni, segir hana eiga að höfða meiðyrðamál gegn sjálfri sér. Ævisagan sýni ágirnd hennar og heimsku og sjálfsdýrkun, sífelldar tilraunir til að græða á frúarhlutverkinu. Catherine sallar bókina niður í smáatriðum. Þótt Blair hafi verið afleitur, er frúin hálfu verri. Ég hef aldrei áður séð bókarýni, sem líkist árásinni á Karþagó. Sem rústar borgina, plægir upp borgarstæðið og stráir salti í plógfarið.
Viðskiptaráð klúðraði

Klúður Viðskiptaráðs felldi Ísland út af lista yfir samkeppnishæf lönd. Lamaðar skýringar Finns Oddssonar á vb.is segja söguna. Landið er ekki lengur talið meðal 60 samkeppnishæfra ríkja, því að Viðskiptaráð skildi ekki mikilvægi IMD, sem gefur út listann. Finnur taldi, að Viðskiptaráð gæti gefið skít í IMD og neitað að vinna úr gögnum með því. Viðskiptaráð beinlínis hvatti IMD til að finna annan samstarfsaðila. Það er sko ekki tæknilegur vandi, heldur mannlegur. Það er Finni Oddssyni að kenna, að Ísland datt af samkeppnislistanum á erfiðum tíma í fjármálasögu landsins.
Skortstaða almættisins

Verja má bankafræðinga fyrir að tala um kaup á pappír sem fjárfestingu. Í sumum tilvikum eru verðbréf fjárfesting, en réttara er að tala um þau sem happdrættismiða. Óverjandi er hins vegar að kalla bílkaup fjárfestingu. Ég keypti í vikunni bíl, sem hafði lækkað í verði um helming á tveimur árum. Engin fjárfesting fyrir þann, sem bílinn átti. Aðeins tvær tegundir eru til af fjárfestingu. Sú lakari er steypa, öðru nafni húsnæði, endist áratugum saman. Land er betra, enda sagði ameríkaninn: “They arent going to make more of it.” Almættið hefur skortstöðu á landi gagnvart íbúum jarðarinnar.
Fréttablaðið fagnar þjófnaði

Í vikunni birti Fréttablaðið bjánaviðtal við leikkonuna Jóhönnu Friðriku Sæmundsdóttur. Hún hrósaði sér af að stela páskaliljum úr almenningsgarði við Tjörnina til að setja í blómavasa. Viðtalið virtist vera byrjendaverk, sloppið hjá eftirliti ritstjóra. Nú hefur blaðið hins vegar bætt í ruglið. Kynnir í dag leikkonuna sem eins konar sigurvegara vikunnar fyrir stuldinn. Gerist í nafnlausum texta, sem er því beint á valdi og ábyrgð ritstjórans. Skýrt dæmi um ábyrgðarleysi og stjórnleysi og sinnuleysi yfirmanna. Þeir hafa líklega óviljandi gert Fréttablaðið að ítrekuðum málsvara þjófnaðar.
Þvæla um þjóðarstuðning

Tóm vitleysa er, að tveir þriðju hlutar Íslendinga styðji málstað Magnúsar Þórs Hafsteinssonar í málum flóttafólks. Atkvæðagreiðsla á visir.is er ekki skoðanakönnun. Úrtakið valdi sig sjálft. Slíkt má ekki í fræðilega rétt gerðum skoðanakönnunum. Atkvæðagreiðslur í vefmiðlum fylgja ekki reglum um skoðanakannanir. Stuðningurinn við Magnús Þór er að vísu meiri en bláeygir fjölmenningarsinnar halda, en ekki svona mikill. Atkvæðagreiðslur á vefnum eru orðnar að plágu, sem ruglar einfeldninga í ríminu. Sérhver, sem styður málstað, setur upp atkvæðagreiðslu til að sanna, að hann njóti fylgis.
Innrás í Búrma dugar ekki

Gefum okkur, að alþjóðasamfélagið samþykki innrás í Búrma af mannelsku. Bandaríkin ein gætu haft forustu með stuðningi Bretlands, Frakklands og Ástralíu. Illþýðinu yrði vikið frá völdum í Búrma og sett upp leppstjórn í staðinn. Við vitum af reynslunni, hvernig það fer. Bandaríkin sýna hefðbundinn tuddaskap. Eftir hálft ár verður bandaríska hernámsliðið búið að æsa hálfa þjóðina gegn sér. Eftir eitt ár hverfa Bretar og Frakkar. Og Bandaríkjamenn farnir að framleiða áætlanir um brottför, sem ekki verði túlkuð sem uppgjöf. Vegna þessa duga ekki innrásir af mannúðarástæðum.
Bragðlaus og óholl búvara

Ég hlakka alltaf til að borða í útlöndum. Fá bragðgott lambakjöt í Marokkó, innanfeitt nautakjöt í Frakklandi, grænmeti um heim allan. Hef víða farið og aldrei fengið vondan eða eitraðan mat. Ég þekki ekki þá staði, sem Guðni Ágústsson og Bjarni Harðarson hugsa um, er þeir vara við erlendri búvöru. Erlend búvara er nefnilega síður en svo bragðverri eða óhollari en innlend búvara. Farið bara á hvaða grænmetis- og kjötmarkað sem er í heiminum. Þið fáið þar ekki bragðlaust lambakjöt, sykraðar mjólkurvörur, aldrað grænmeti. Íslenzkur matur er því miður almennt lakari en önnur búvara í heiminum.
Þjóðaratkvæði á leiðarenda

Eðlilegt er að bera samning um Evrópuaðild undir þjóðina. Samninganefnd stéttarfélags ber kjarasamning undir félagsfund. Lýðræðislegt er, að samningamenn beri gerðir sínar undir umbjóðanda sinn. Hins vegar er ný sú hugmynd, að bera þurfi málið upp tvisvar: Fyrst, hvort ganga skuli til viðræðna, og síðan, hvort niðurstaðan sé í lagi. Með þeirri aðferð afsala stjórnvöld sér frumkvæðisrétti, segja bara pass. Ég held, að ekki þurfi neina þjóðaratkvæðagreiðslu um upphafið. Ráðamönnum nægir að lesa úrslit skoðanakannana með og móti viðræðum. Þjóðaratkvæði hæfir svo á leiðarenda.
Einhuga og sundurþykkur

Sjálfstæðisflokkurinn er einhuga andvígur aðild að Evrópusambandinu. Hann er hins vegar sundurþykkur um aðferðina við andúðina. Björn Bjarnason fer fyrir þeim, sem ekki vilja ræða Evrópusambandið. Hann tyggur gamla frasann: “Það er ekki til umræðu”. Geir H. Haarde vill ræða Evrópusambandið innan Sjálfstæðisflokksins, en ekki stíga skref til aðildar. Þorgerður Katrín Gunnarsdóttir vill þjóðaratkvæðagreiðslu um viðræður, um upphafið. Björn og Geir eru sammála um, að það losi heljartök óvina Evrópuaðildar. Þorsteinn Pálsson vill atkvæðagreiðslu fyrst um upphafið og síðan aftur um útkomuna.
Óvinsæll ríkislögreglustjóri

Lúðvík Bergvinsson vill leggja niður embætti ríkislögreglustjóra. Formaður þingflokks Samfylkingarinnar sagði á þingi í dag, að embættið hafi þanizt of mikið út. Fleiri þingmenn tóku undir orð Lúðvíks, t.d. Jón Bjarnason, þingmaður Vinstri grænna. Árni Páll Árnason, þingmaður Samfylkingarinnar vill flytja verkefni frá stjóranum og færa nær fólki. Hinn borðalagði stjóri hefur eins og hinn borðalagði Göring brýna þörf fyrir að þenja út valdsvið sitt. Því hefur almenn löggæzla verið minnkuð og staðinn komið lambhúshettusveitir, gæluverkefni Björns Bjarnasonar stríðsráðherra.
Masókistar ferðast til USA

Erla Ósk Arnardóttir er ekki ein. Hún var handjárnuð og fangelsuð á Kennedy flugvelli í sólarhring án þess að fá að tala við neinn. Þannig fer fyrir þúsundum útlendinga árlega. Þeir eru fangelsaðir við komuna og hafa engin mannréttindi. Í hugum Bandaríkjamanna eru útlendingar ekki fólk, heldur hvimleið dýrategund. International Herald Tribune segir í dag frá Ítalanum Domenico Salerno, sem var að heimsækja kærustuna, Caitlin Cooper. Á Dulles flugvelli í Washington var hann tekinn fastur. Var haldið föngnum í tíu daga án sambands við umheiminn. Ég skil ekki fólk, sem fer í frí til USA.
Jens er ekki marktækur

Jens Guð birtir atkvæðagreiðslur á vefsvæði sínu. Þar velja þátttakendur sjálfa sig í úrtakið. Kosningar þessar brjóta öll fræðileg lögmál kannana. Samt kallar Jens þær skoðanakannanir. Hann telur sér jafnframt kleift að gagnrýna fræðilegar skoðanakannanir. Segir nýja könnun á fylgi flokka í Reykjavík vera ómarktæka. Telur veruleikann undir niðri vera flóknari en þann, sem mælingin sýnir. Það má að nokkru satt vera. En Jens mætti þá taka mark á því í sínum eigin atkvæðagreiðslum. Ég á að vísu ekki að eyða tíma í að elta ólar við tvískinna bloggara. En því miður gengur Jens fram af mér.
Afneitun og engin iðrun

Guðmundur Jónsson í Byrginu og kona hans Helga Haraldsóttir eru í ástandi, sem fíknifræðingar kalla afneitun. Þrátt fyrir fangelsisdóm Guðmundar er enga iðrun að finna hjá hjónunum. Helga er í viðtali DV í dag og virðist þar fullyrða, að allt sé rangt, sem um þau er sagt. Þar á meðal dómsorðin sjálf, sem voru beinskeytt. Markmið viðtalsins er að snúa neikvæðri umræðu í jákvæða. Slík er aðeins hægt, ef viðkomandi sýnir iðrun og lofar yfirbót. Afneitun vandamálsins snýr hins vegar engum lesanda og missir marks. Málið er ógeðslegt og hryllilegt vegna eigin verka Guðmundar. Sem einskis iðrast.
Kína og Indland klifra

Evrópusambandið er núna stærsta hagkerfi heimsins, stærra en Bandaríkin. Á eftir þeim koma Kína, Japan og Indland í þriðja til fimmta sæti. Eftir tvo áratugi verður röðin orðin önnur. Þá mun Kína koma næst Evrópusambandinu og Indland verður komið upp fyrir Japan. Árlegur vöxtur Kína og Indlands nemur 8-10% á hverju ári. Hingað til hafa vestræn fyrirtæki einblínt á Kína, þótt Indland sé betri langtímakostur vegna lýðræðis og ensku. Vesturlönd fara senn að laga sig að framtíð, þar sem þau stjórna ein ekki öllu. Við verðum að fara að draga þróunarríkin inn í ferli ákvarðana um framtíð mannkyns.
Dr Gunni er frábær

Prívatmaðurinn dr Gunni hefur á eigin kostnað og fyrirhöfn haldið úti fínni okursíðu. Þar eru 500-600 skráningar hans og annarra á okri. Einkaframtak hans slær út félagsrekstur Neytendasamtakanna, ríkisrekstur Neytendastofu og neytendasíður fjölmiðla. Hann sýnir, hversu miklum árangri er hægt að ná án þess að smíða hátimbraðar hallir. Raunar gerir hann skömm til samtökum og stofnunum og fjölmiðlum. Hann er vel að Íslenzku neytendaverðlaununum kominn. Djarfur í tali og skrifar tæpitungulaust. Felur ekki skoðanir sínar í þokukenndar umbúðir að hætti kerfiskarla. Dr. Gunni er sannarlega frábær.
Príma tími fyrir prófessor Gehl

Nú er sól og sumarylur. Reiðhjólin hafa verið dregin ryðguð undan vetrinum, smurð og gerð nothæf að nýju. Í sumar munu margir njóta þess að hjóla í vinnuna, áður en reiðhjólið hverfur aftur undir snjó. Núna er nákvæmlega rétti tíminn til að fá Jan Gehl prófessor í heimsókn. Hann er að kenna arkitektum að breyta Reykjavík úr borg bílsins í borg útilífs og útivistar. Hann er að kenna, hvernig megi tefja svo fyrir bílum, en fólk neyðist til að grípa til reiðhjólsins. Verst er, að prófessor Gehl getur ekki kennt okkur, hvernig reiðhjólaborgin Reykjavík getur lagzt í híði yfir veturinn.
Mogginn beztur í fréttum

Morgunblaðið er bezta fréttablaðið, þegar á reynir. Það slær í morgun upp alvörufrétt, ofsaflóði á Möðrudalsöræfum, sem hvolfdi 40 tonna trukki. Fréttablaðið slær hins vegar upp stofnanafrétt. Það er gervifrétt um, að stofnun í Reykjavík ætli að efna til samkeppni um skipulag, bla, bla, bla. Mogginn lýsir í dag atburðum, sem gerðust í gærkvöldi á Möðrudalsöræfum og birtir mynd af trukknum, sem lagðist á hliðina. Í fréttinni er meira að segja lýst á spennandi hátt, hvernig trukkurinn lagðist á hliðina. Lýst er neistaflugi, brothljóðum og olíuspýjum. Til hamingju með Moggann í dag.
Hirðusöm leikkona blómstrar

Jóhanna Friðrika Sæmundsdóttir leikkona segir þetta í morgun í viðtali við Fréttablaðið: “Núna tíndi ég páskaliljur, sem ég fann niðri við Tjörn, mjög fallegar, og stóðu þær í marga daga.” Hún er fínt dæmi um barnslegan og einlægan siðleysingja, sem er svo siðlaus, að hún veit ekki, að hún er siðlaus. Páskaliljur eru settar niður við Tjörnina til að fegra umhverfið þar. Þær bíða þar ekki eftir blómavasa hjá Jóhönnu Friðriku eða öðrum, sem tíma ekki að kaupa blóm, en telja sig þurfa “að hreyfa aðeins við orkunni í húsinu.” Siðlausir einfeldningar þreytast aldrei á að koma mér á óvart.
Kafka-stíll á Arinbjörnsmáli

Lögreglan tapaði máli Arinbjörns Snorrasonar, löggu nr. 8716. Hann keyrði á mótmælandann Ólaf Pál Sigurðsson við Kárahnjúka. Löggan kærði Ólaf fyrir að hafa dældað löggubílinn við það tækifæri. Dómarinn sagði lögguna ekki hafa sýnt ljósmynd til sönnunar á skemmdarverkinu. Og ekki sýnt reikning fyrir viðgerðarkostnaði. Því sé ekki sannað, að Ólafur Páll hafi skemmt bílinn með því að láta hann keyra á sig. Ekki minnist dómarinn á, að óviðeigandi sé að löggan fái skaðabætur fyrir að keyra bílum á fólk. Ríkissaksóknari neitaði að spyrja vitni um ákeyrsluna. Er þetta úr skáldsögu eftir Kafka?